Polisie skiet werker wat 12 om die lewe bringNoodvoertuie op die toneel van die skietery in Virginia Beach. Foto: (AP Photo/Vicki Cronis-Nohe) ŉ Werknemer van die stad Virginia Beach in die Amerikaanse deelstaat Virginia het 12 mense op drie vloere van ŉ munisipale gebou doodgeskiet voordat die polisie hom doodgeskiet het. Vier mense is in die skietery gewond, onder wie ŉ polisiebeampte wat gered is danksy sy koeëlvastebaadjie. Volgens James Cervera, polisiehoof, het die man ŉ geruime tyd lank op polisiebeamptes losgebrand voordat hy gewond en kort daarna dood is. Die skietery het Vrydag kort ná 16:00 (Amerikaanse tyd) plaasgevind nadat ŉ werker van die departement openbare dienste in die stad se munisipale sentrum ŉ gebou betree en onmiddellik op mense begin losbrand het. Polisiebeamptes het die gebou binnegegaan en soveel as moontlik mense verwyder voordat hulle in ŉ skietgeveg met die man betrokke geraak het. Die naam en ouderdom van die skieter is nog nie bekend gemaak nie, maar volgens wetstoepassers het hy vir baie jare vir die stad gewerk. James Cervera, polisiehoof van Virginica Beach, tydens ‘n mediakonferensie. Foto: (Kaitlin McKeown/The Virginian-Pilot via AP) Megan Banton, ŉ administratiewe assistent wat in die gebou werk waar die skietery plaasgevind het, het gesê sy het geweerskote gehoor waarna sy 911 geskakel het en haarself en sowat 20 kollegas in ŉ kantoor afgesper het deur ŉ lessenaar voor die deur te stoot. “Ons het alles gedoen wat ons kon om almal veilig te probeer hou,” het sy gesê. “Ons was almal so vreesbevange. Dit het so onwerklikheid gevoel.” Ralph Northam, goewerneur van Virginia, het sy skok oor die “sinnelose geweld” uitgespreek. “Dat mense op so manier weggeruk word, is die ergste tragedie.” Volgens die Withuis is pres. Donald Trump oor die voorval ingelig en monitor hy die situasie. Bobby Dyer, burgemeester van Virginia Beach, het die voorval as die “skokkendste dag in die geskiedenis van Virginia Beach” beskryf.